  Виталий Пронин Ижкарын «Ӝог ветлӥсь» ужрад ортчиз. Дэри, Пичи Пурга ёросъёсты пыдын котыръяны туэ потӥз 800-лэсь ятыр адями.  Картая сюрес учкон. Капчизэ ум утчаське Ижысь пластмасса лэсьтон завод дорысен «ӝог ветлӥсьёс» 7 часын ӵукна ик потӥзы сюрес вылэ. Ваньмызлэн вань луонлыксы 25 иськемысен 150 иськемозь ортчыны. Адямиос та ужрадэ пырисько чиданлыксэс эскерон вылысь. Нош мынам тырмоз меда кужмы?Данакез бадӟым рюкзакъёсын: угось кузь сюресэз одӥг нунал ӵоже уд ортчы. Милям командамы 100 иськеме куриськиз. Кык нунал куспын мар кадь вормонтэмез. Но вормом шуыны гинэ капчи вылэм...Киямы карта, компас. Куазен удалтӥз: пӧсь но, кезьыт но ӧвӧл, ӵапак юмшаны тупамон кадь. Вамышъяськом Дэри ёросысь Молчан гурт доры, шонерак 25 иськем. Огмы бӧрсьы огмы, нокытчы дыртытэк, мынӥськом бусы кузя. Городлэн тусыз пумен ышиз, потӥмы чугун сюрес вылэ. Пыд улын щебень. Пыдпыдэс котькуд изэз шӧдэ кадь. Векчи пыдэсо кроссовки кутчамысьтым, туж жаляй, эшъёсы но кӧльыос пумысен ӝожомизы. Сюресмес тэль дуртӥ мытӥм. Ветлыса кӧт ӝог сюма, соин, ог 10 иськем ортчыса, данакез шутэтскыны но гусъяськыны пуксизы.Та ужрад пӧртэм интыосысь адямиосты люка. Мукет улосъёсысь но дорамы юромо «Ӝог ветлӥсе» шуыса лыкто. Алевтина Бабкина Пермь улосысь вуэм. Огназ ӧвӧл, эшеныз - Марик нимо пуныеныз. Ньыльпыдо «ӝог ветлӥсь» кузёезлэсь уг кыльы, тэтчаса азьлань дыртэ, милесьтым мылкыдмес ӝутэ.Мышкамы кылиз ни Первомайской каргурт. Сюресмы паськыт лудэтӥ, нюлэс пыр ортче. Вуимы Тихий Ключ гуртэ. Бушам посудаосамы ву витим. Час 11 возьматэ. Озьыен, 4 час пыд йылын ини. Нош мынонмы кыдёкын на. Утялтымтэ клеверен бусы. Кин ке палэнын, сюрес вылтӥ, вамышъя. Ми ум утчаське капчизэ - шонерак луд вылтӥ мынӥськом. Эшшо кӧня ке дыр ортчыса, пыдъёс куректыны кутскизы: кроссовкие пыдберъёсме вӧсь карыны ӧдъяз. Но нокин уг ӝожтӥськы бере, мон но лулӟылӥсько гинэ. Ярам, тани со Молчан гурт. Сюресмылэсь одӥг ньыльмоссэ ортчим. Вӧзамы адямиос веразы: ми, пе, 25 интые, 29 иськем ортчиськеммы. Нош милям телефонамы навигатормы ӧвӧл, кӧня ортчим, вераны ӧм быгатэ. 25 иськемез ортчыса, 450 адями дораз бертӥз. Нош мон пыдкукам, небыт мед луоз шуыса, турын тыри но потӥ 50 иськеме - Дэри ёросысь Сизьгуртэ.Уй поръянТросэз сюрессэс нюлэс дуртӥ мытӥзы, нош ми шонерак тэль пыр потоно кариським. Бусы кузя мынонлэсь трослы тунсыкогес: нюке ваським, пушнеретӥ, силёетӥ потӥм, ошмес вамен сисьмем кор вылтӥ выжим. Кема ик ӧм мынэ, Петух гурт доры вуим. Татысен милемын валче вамышъясь 2-3 командаос бадӟым сюрес вылэ потӥзы, нош ми, 1-2 иськемлы ке но сюресмес вакчиятом шуыса, Выль Казьмас доры кожим. Юнме уг шуо вылэм: каллен мынод, кыдёке вуод. Асьмеос но ӧм валалэ, кызьы, гуртэз быдэс котыртыса, луд шоры пыкиським. Отчы но татчы сюресъёс нуо, одӥгез но картаямы пусйымтэ. Ярам, пумитамы воргорон шедиз, со валэктӥз, кытчы мыноно. Юбоос кузя вамыштоно кариським. Картая соос Вуж Тукмач гуртэ вуттыны кулэ. Озьы ик вань, но отчы вуытозь, пеймыт луыны ӧдъяз. Кымесъёсамы фонарикъёс ӝуало, соосын пыд улдэ сяна уд адӟиськы. Мынӥськом компасъя лымшор-шундыпуксён пала. Сюрес адӟемпотостэм луиз ни. Пумтэм-йылтэм лудъёс, возьёс, тэльёс, ми сяна одӥг лул но ӧвӧл, лэся. Мылкыдэз кызьы ке но ӝутон понна кырӟаны кутским. Ура! Кыдёкын тыл пиштӥз: одӥг, кык, куинь…Вазь шумпотӥськеммы: ми кадь йыромемъёс вылэм со. Ӵошен шулдыргес шуыса, азьлань уллёен вамыштӥм. Озьы ог 2-3 иськем мынӥм но, эшъёсмы матысь гуртэ кожоно кариськизы, пыдъёсмы, пе, уг чидало ни. Нош милемлы эшшо 15 иськем мыноно на. Шутэтскон вискамы милемыз сутӥз 3 мурт. Таос но чутыса мырдэм вамышъяло. Соос пӧлын Пермьысь тодмомы пуныеныз. Адямилэн гинэ ӧвӧл, пӧйшурлэн но пыдъёсыз сӧсырмемын.Час 12 возьматэ ни. Иськемлы быдэ 10 минутлы ке но шутэтскыны пуксиськом. Тросэзлэн пыдъёсазы нярӟылымтэ интыоссы ӧвӧл ни. Азьпаламы адямиос шедизы, таосыз, 50 иськем ортчыса, 75-е потӥллям ни. Мылкыдмес бурдъяло, гурт дорозь 10 иськем сяна ӧз кыльы ни шуыса. Нош пыдъёс уг кылзӥсько ни. Воргоронъёсмы анекдотъёс вераны кутскизы, озьы ӧжыт ке но капчигес луиз. Читыш-чутыш вуим Сизьгурт дорозь. Лагерь гуртлэн сопал пумаз. Такем кузь гуртэз адӟылэме ӧй вал на. Тылскем доры чай юыны пуксим ини 3 час уйшор бере. Палаткае гаӵолским гинэ, соку ик умме усим. Угось пыд йылын 20 час ортчытӥм. Сайкамы, пыдъёсы изъёс керттылэмын кадь. 75 иськеме  ӧм потэ ни - таксиен доре бертӥм. Вуоно арын 100 иськемез выльысь вормыны тыршо.Ангелина Снигирёва Теги: туризм  